WGE แบ็กล็อกแน่น 3.1 พันลบ. หลังคว้า 2 โปรเจกต์ใหญ่พันล้าน
WGE โชว์แบ็กล็อกในมือ 3.12 พันล้านบาท หลังคว้า 2 โปรเจกต์ใหญ่กว่า 1 พันล้านบาท รับรู้รายได้ต่อเนื่อง
WGE โชว์แบ็กล็อกในมือ 3.12 พันล้านบาท หลังคว้า 2 โปรเจกต์ใหญ่กว่า 1 พันล้านบาท รับรู้รายได้ต่อเนื่อง
11 ต.ค. 2565

นายเกรียงศักดิ์ บัวนุ่ม ประธานกรรมการบริหาร บริษัท เวล เกรด เอ็นจิเนียริ่ง จำกัด (มหาชน) หรือ WGE เปิดเผยว่า บริษัทคว้างานใหม่ 2 โปรเจกต์ มูลค่ากว่า 1,000 ล้านบาท สนับสนุนมูลค่างานในมือ (Backlog) แตะระดับ 3,125.96 ล้านบาท รับรู้รายได้ต่อเนื่อง
โดย 2 งานดังกล่าวแบ่งเป็น “โครงการ แอทโมซ พอร์เทรต ศรีสมาน” ของ บริษัท เอสเตท คิว จำกัด และ “แอทโมซ โอเอซิส อ่อนนุช” ของบริษัท ไวส์ เอสเตท 7 จำกัด ซึ่งเป็นบริษัทย่อยของ บริษัท แอสเซทไวท์ จำกัด (มหาชน) หรือ ASW
ทั้งนี้ ในส่วนของโครงการ แอทโมซ พอร์เทรต ศรีสมาน เป็นโครงการคอนโดมิเนียม 3 อาคาร, สูง 8 ชั้น โดยมีลักษณะงานก่อสร้างอาคารพร้อมระบบวิศวกรรมประกอบอาคาร มีระยะเวลาการก่อสร้าง 13 เดือน
ส่วนโครงการแอทโมซ โอเอซิส อ่อนนุช เป็นโครงการคอนโดมิเนียม 5 อาคาร, สูง 8 ชั้น โดยมีลักษณะงานก่อสร้างอาคารพร้อมระบบวิศวกรรมประกอบอาคาร มีระยะเวลาการก่อสร้าง 15 เดือน
“WGE ได้รับงานใหม่ทั้ง 2 โปรเจคครั้งนี้ ส่งผลให้งานในมือรอรับรู้รายได้ (Backlog) เพิ่มขึ้นเป็น 3,125.96 ล้านบาท ผลักดันผลการดำเนินงานในช่วงครึ่งปีหลังเติบโตอย่างแข็งแกร่ง หลังสถานการณ์การแพร่ระบาดโควิด-19 เริ่มคลี่คลายในทิศทางที่ดีขึ้น ทำให้การลงทุนของภาคเอกชน และภาครัฐ กลับมาคึกคัก โดยบริษัทฯมีแผนเข้าประมูลงานภาครัฐ และเอกชนอย่างต่อเนื่อง” นายเกรียงศักดิ์ กล่าว